ועדת הפנים ואיכות הסביבה, כנסת 17, פרוטוקול מספר 94, 2007-01-15 10:30

גאלב מג'אדלה: אני פותח את הישיבה.

גאלב מג'אדלה: אני רוצה לרענן את הזיכרון של כולנו, כי מדובר בחוק ההסדרים משנה קודמת.

גאלב מג'אדלה: אנחנו מדברים על סעיף 11ג, לפיו ביקשנו מכל הגורמים להגיע להסכמה.

גאלב מג'אדלה: אני מבקש שנקרא את הסעיף בנוסח המוסכם כדי שנאשר אותו.

עידו בן יצחק: אני קורא את סעיף 11ג: "ייעוד כספי היטל הטמנה 11ג.

עידו בן יצחק: (א) היטל הטמנה ישולם לקרן.

עידו בן יצחק: (ב) הכספים שיתקבלו בקרן לפי הוראות פרק זה יתנהלו בחשבון נפרד ובאמצעים חלופיים להטמנת פסולת, שפגיעתם בסביבה פחותה מזו של ההטמנה (בסעיף זה – אמצעים חלופיים) ולעידוד השימוש בהם.

עידו בן יצחק: (ג) הנהלת הקרן רשאית להחליט על סיוע לפיתוח, הקמה וייעול אמצעים חלופיים ולעידוד השימוש בהם, לפי אמות מידה שתקבע, ובלבד שאמות מידה שלפיהן יינתן סיוע לרשויות מקומיות ייקבעו בהתחשב, בין היתר, במצבן הכלכלי".

גאלב מג'אדלה: נכון שיש הסכמה על הנוסח?

אילן פרייס: כן, גם מבחינת השלטון המקומי.

גאלב מג'אדלה: קודם כל, אני מבקש לאשר אותו.

גאלב מג'אדלה: מי בעד?

גאלב מג'אדלה: מי נגד?

גאלב מג'אדלה: מי נמנע?

גאלב מג'אדלה: בעד – 1 נגד – אין נמנעים – אין סעיף 11ג מאושר.

גאלב מג'אדלה: הייתה אלינו פנייה מצד מרכז השלטון המקומי, ראשי הערים.

גאלב מג'אדלה: נכנסנו לשנת תקציב 2007.

גאלב מג'אדלה: החוק היה אמור להיכנס לתוקפו באחד בפברואר 2007, אך הם ביקשו לדחות אותו בשנה.

גאלב מג'אדלה: אני אמרתי שאני לא יכול לתת ידי לכך, מפני שזה היה כבר בטיפול ובדיון לפני חוק ההסדרים 2005.

גאלב מג'אדלה: אמרתי שבגלל שנכנסנו לשנת התקציב 2007, אני מוכן שנעשה תיקון קטן, שתוקפו של החוק יהיה ב-30 ביוני 2007.

גאלב מג'אדלה: ניתן להם עוד חמישה חודשים להיערך, למרות שהיה להם מספיק זמן.

גאלב מג'אדלה: אני חשבתי שחוק כזה צריך להיות בהסכמה ולהתקבל על דעת כולם.

גאלב מג'אדלה: אם חמישה חודשים יכולים להביא את השלטון המקומי והעיריות להסכמה, אני חושב שאנחנו יכולים לחיות עם זה.

גאלב מג'אדלה: על כן אני מבקש לתקן בחוק, שתוקף החוק יהיה 30 ביוני 2007.

אילן ניסים: מבחינתנו, חשוב מאוד שהחוק ייכנס כמה שיותר מהר לתוקף, וזה חשוב גם שהוא ייכנס בהסכמה.

גאלב מג'אדלה: התיקון מאושר.

נטשה אפשטיין: אני חושבת שהתפרשנו לאורך השנה הזאת על הרבה דברים.

גאלב מג'אדלה: נכון, אני גם מסכים אתך.

נטשה אפשטיין: החוק היה צריך להיכנס בחוק ההסדרים של שנה שעברה.

נטשה אפשטיין: השלטון המקומי ידע לאורך כל השנה שבשינויים כאלה ואחרים, זה כן ייכנס לתוקף.

נטשה אפשטיין: לכן לא נראה לי הגיוני לדחות את זה עכשיו בעוד חצי שנה אחרי שכבר דחינו ודחינו, ואתה יודע כמה שנים הסיפור הזה נמשך.

נטשה אפשטיין: אני מאוד שמחה שהשנה סוף סוף סגרנו את זה.

נטשה אפשטיין: אם לא האחד בפברואר, הייתי מבקשת להקדים את זה לאחד במאי, אם זה יותר נוח לשלטון המקומי, אבל לא לדחות את זה בעוד חצי שנה.

גאלב מג'אדלה: אני לא דוחה את זה בעוד חצי שנה, אלא בחמישה חודשים, כי אנחנו עכשיו באמצע ינואר.

נטשה אפשטיין: אתה יודע כמה הדברים דינמיים.

גאלב מג'אדלה: חמישה חודשים בחיינו זה מעט מאוד.

גאלב מג'אדלה: אנחנו רצינו חוק בהסכמה, כי הוא מורכב, חדש ובעייתי.

גאלב מג'אדלה: השלטון המקומי לא במצב כלכלי מזהיר, אני לא רוצה להגיד בקריסה.

גאלב מג'אדלה: את קודם כל עשית מלאכתך נאמנה.

גאלב מג'אדלה: לא ציפיתי שמשרד האוצר יסכים לדחייה של יום אחד, ולכן אני מאוד מעריך ומכבד את זה.

גאלב מג'אדלה: אבל אני רוצה להיות גם קשוב לאנשים שעומדים למלא אחר החוק הזה.

גאלב מג'אדלה: אני מדבר על הרשויות המקומיות ועל השלטון המקומי.

גאלב מג'אדלה: אני חושב שגם אם מדובר בחמישה חודשים, עדיף שהחוק הזה יתקבל בהסכמה.

גאלב מג'אדלה: גם אם אני מסכים עם כל מילה שאמרת, אני מציע שתוקף החוק יחל ב-30 ביוני 2007.

גאלב מג'אדלה: התיקון מאושר פה אחד, ללא נמנעים וללא מתנגדים.

גאלב מג'אדלה: תודה רבה לכולם, הישיבה נעולה.